钦定古今图书集成/明伦汇编/氏族典/第231卷 > 杨廷和
## 钦定古今图书集成/明伦汇编/氏族典/第231卷 > 杨廷和

按《明外史杨廷和传》：“廷和，字介夫，新都人。父春，湖广
提学佥事。廷和，成化十九年成进士，改庶吉士，授检
讨。正德二年，由詹事入东阁，专典诰敕。忤刘瑾，改南
京吏部左侍郎，迁南京户部尚书，召改吏部尚书，武
英殿大学士，特加少师。李东阳致政，廷和遂为首辅。
以父卒，乞奔丧，不许，三请乃许，服甫阕，即召之。帝方”
恣游宣府、大同、延绥间，廷和数上疏谏止，不听。以是
邑邑不自得。数移疾乞骸骨，帝亦不听。宁王宸濠反，
帝帅师亲征，命廷和与大学士毛纪居守。帝既南，两
更岁朔。廷和颇以镇静持重，为中外所推服。兴世子
即帝位，廷和知经筵事。修《武宗实录》，充总裁，加左柱
国。及议大礼，廷和持论不挠，累疏乞休。嘉靖三年正
月听之去。七年，《明伦大典》成，诏定议礼诸臣罪。廷和
削职为民。明年六月卒。隆庆初，复官，谥“文忠。”子慎、惇，
孙有仁，皆进士。